શ્રીનગર : જમ્મુ-કાશ્મીરના પુલવામાના કાકાપોરામાં સુરક્ષાદળોને લશ્કર-એ-તોઇબાના ટોચના કમાન્ડર આતંકી અબુ દુજાનાને ઠાર મારવામાં મોટી સફળતા મળી છે. અહેવાલો અનુસાર સુરક્ષા દળોને આ વિસ્તારમાં લશ્કરના કમાન્ડર અબુ દુજાના અને આરિફ નબી દાર સહિત ત્રણ આતંકીઓ છુપાયા હોવાની જાણકારી મળી હતી. અબુ દુજાનાના માથા માટે રૂ.૩પ લાખનું ઇનામ હતું. પુલવામાના હાકરીપોરામાં સુરક્ષા દળોએ આજે વહેલી સવારે ૪-૩૦ કલાકે એક ઘરમાં છુપાયેલા આતંકીઓને ઘેરી લીધા હતા. સુરક્ષા દળોએ આતંકીઓ વિરુદ્ધ સંયુકત ઓપરેશન શરૂ કરતાં અથડામણ શરૂ થઇ હતી અને ઘરની અંદર છુપાયેલા આતંકીઓએ ગોળીબાર શરૂ કરી દીધો હતો.